Index - Külföld - Alkoholtilalommal indít az új londoni polgármester
2008.05.07. 19:47
A június elsején hatályba lépő rendelkezés célja az "antiszociális viselkedés" felszámolása - mondta szerdán Boris Johnson. "Szentül hiszem, hogy a komolyabb bűncselekményeket is visszaszoríthatjuk, ha erélyesen fellépünk a kisebb kihágások ellen" - mondta a konzervatív politikus. Az új szabályra hamarosan plakátok figyelmeztetnek majd városszerte.
Italozó és gyakran hangoskodó utazók főleg hétvégeként lepik el a londoni metrót. Sok köztük a fiatal és körükben évek óta vészesen terjed az úgynevezett versenyivászat (binge drinking) szokása, amelynek lényege a gyors és teljes lerészegedés minél több ital minél rövidebb idő alatt történő elfogyasztásával. A fiatalkori holtrészegség divatjának felszámolása ma már kiemelt pont a legtöbb brit politikai erő programjában.
Boris Johnson a múlt heti választáson 140 ezer szavazattal előzte meg ellenfelét, Ken Livingstone munkáspárti politikust, London első közvetlenül választott polgármesterét, aki nyolc évig vezette a brit fővárost.
Johnson a várakozások szerint látványos közbiztonsági intézkedésekkel indítja hivatali időszakát. Az ellenzéki Tory párt 43 éves politikusa lapértesülések szerint még a héten további bejelentéseket tesz, egyebek mellett arról, hogy kézi fémérzékelőket és biztonsági kapukat rendszeresítenek a metró- és a vasútállomásokon, elsősorban a kések kiszűrésére.